text: Et flys sidste rejse
  10 august 2010 kl. 13.02
  Et gammelt Cimberfly har været på sin sidste rejse. Ikke i luften, men på jorden
  Det er ikke hver dag, man møder et fly midt på vejen.
  Ikke desto mindre var det lige præcis det syn, der mødte de mange bilister, der mandag færdedes på vejene mellem Sønderborg og flyvestationen i Skrydstrup.
  Cimber Air købte flyet for ti år siden for at bruge flyet til reservedele.
  Flyet var ellers fuldt funktionsdygtigt indtil for 11 år siden, da en heftig storm over Europa tog fat i flyet og kastede det rundt mens det stod på jorden i en lufthavn i Frankrig.
  Men nu er Cimber Air trætte af at se på det gamle tildækkede fly, der stod dækket til i hjørnet på en parkeringsplads i Sønderborg.
   
  Derfor forærede Cimber flyet til Flyvestation Skrydstrup, da der ikke var flere reservedele at hente.
  
  Øvelsesfly
  Og det var glade folk, der tog imod flyet, da det efter en lang tur på en blokvogn gennem den jyske trafik endelig nåede frem til øvelsesterrænet i Skrydstrup.
  Her vil flyet efter en mindre renovering danne ramme om øvelser, der skal træne beredskabet i at håndtere flyhavarier.
  Flyet kan flyttes rundt i terrænet efter behov, så der kan trænes i mange forskellige scenarier.
  